**Informatīvais ziņojums**

**“Par 2020.gada 29.septembra Eiropas Savienības Konkurētspējas** (**pētniecība un inovācija) ministru padomē izskatāmajiem Izglītības un zinātnes ministrijas kompetences jautājumiem”**

2020.gada 29.septembrīBriselē (Beļģijā) notiks Eiropas Savienības (turpmāk – ES) Konkurētspējas ministru padomes sanāksmepar pētniecības un inovāciju jautājumiem, kur tiks izskatīti šādi Izglītības un zinātnes ministrijas kompetences jautājumi:

1. **Regula par Apvārsnis Eiropa programmas izveidi – vispārējās pieejas pieņemšana**

Eiropas Komisija, pamatojoties uz Līguma par Eiropas Savienības darbību 173., 182., 183. un 188. pantu, 2018. gada 7. jūnijā iesniedza priekšlikumu Eiropas Parlamenta un Padomes regulai, ar ko izveido pētniecības un inovācijas pamatprogrammu Apvārsnis Eiropa, nosakot dalības un izplatīšanas noteikumus (2021. –2027.) (turpmāk – Regula).

ES Konkurētspējas padome (pētniecība) 2018.gada 30.novembra sanāksmē pieņēma daļēji vispārēju pieeju. Pēc sestā trialoga iepriekšējā Eiropas Parlamenta likumdevēja sanāksmē, kas notika 2019.gada 19.martā, abi likumdevēji ar Eiropas Parlamenta pārstāvjiem panāca kopēju vienošanos par lielāko daļu priekšlikuma noteikumu, un Pastāvīgo pārstāvju komiteja 2019.gada 27.martā apstiprināja kopējo vienošanos. Eiropas Parlaments 2019.gada 17.aprīlī balsoja par savu normatīvo rezolūciju par šo priekšlikumu. Šis balsojums uzsāka ceļu uz drīzu otrā lasījuma nolīgumu starp likumdevējiem. ES Konkurētspējas padome (pētniecība) 2019.gada 29.novembrī pieņēma daļēji vispārēju pieeju attiecībā uz apsvērumiem un IV pielikumu par sinerģijām.

Eiropas Komisija 2020.gada 4.jūnijā nāca klajā ar grozītu priekšlikumu, ar kuru pētniecības un inovācijas pamatprogrammai Apvārsnis Eiropa paredzēts finansējums no Eiropas Savienības Atveseļošanas instrumenta (*European Union Recovery Instrument,* NGEU), papildus 2021.-2027. gada daudzgadu budžeta shēmas (turpmāk – DFS) finansējumam. Eiropadomes ārkārtas sanāksmē 2020.gada 21.jūlijā pieņemtie secinājumi iezīmē Apvārsnis Eiropa finansējumu 80,9 mljrd. EUR 2018.gada cenās, (90,9 mljrd. EUR faktiskajās cenās), t.sk. 5 mljrd. EUR 2018.gada cenās (5,4 mljrd. EUR faktiskajās cenās) no Eiropas Savienības Atveseļošanas instrumenta un 75,9 mljrd. EUR 2018.gada cenās, (85,5 mljrd. EUR faktiskajās cenās) ES daudzgadu budžeta ietvaros, kā arī pavēra ceļu, lai vienotos par Apvārsnis Eiropa programmas atlikušajiem elementiem, kas strukturējami 5 sadaļās:

* noteikumi, uz kuriem attiecas horizontālie norādījumi (2. a, 31., 32., 32. a, 41. apsvērums, kā arī 1. un 49. pants);
* atlikušie noteikumi par sinerģiju ar citām ES finansēšanas programmām (16. a apsvērums, 8. panta 1. punkts, 9. panta 8. un 9. punkts; 11. pants, 18. panta 7. punkts, 19. panta 1. punkts, 23. pants un IV pielikuma 15. punkts);
* noteikumi par finansējumu no Eiropas Savienības Atveseļošanas instrumenta (NGEU) (15. a apsvērums un 9. a pants);
* Apvārsnis Eiropa budžeta iekšējo sadalījumu (9. panta 1., 2. un 3. punkts);
* noteikumi, kas saistīti ar starptautisko sadarbību un trešo valstu asociāciju (9. a, 25. un 40. apsvērums, kā arī 12. pants, 18. panta 4. un 5. punkts, 19. pants).

ES Konkurētspējas ministru padomes (pētniecība) sanāksmē 29.septembrī plānots panākt vienošanos par šiem elementiem, pieņemot ES Padomes vispārējo pieeju, ar to paverot ceļu noslēdzošajiem trialogiem ar Eiropas Parlamentu un dodot iespēju likumdevējiem pabeigt darbu pie Apvārsnis Eiropa programmas pieņemšanas.

**Latvijas pozīcija**

 Latvija atbalsta ES Padomes vispārējās pieejas pieņemšanu, dodot iespēju uzsākt Apvārsnis Eiropa programmas ieviešanu no 2021.gada janvāra un nodrošinot programmas Apvārsnis Eiropa pēctecību.

Attiecībā uz noteikumiem, uz kuriem attiecas daudzgadu budžeta shēmas horizontālie norādījumi un noteikumiem par finansējumu no ES Atveseļošanas instrumenta, Latvija atbalsta horizontālo pieeju, par kuru dalībvalstis ir jau vienojušās jaunā daudzgada budžeta un ES Atveseļošanas instrumenta apspriešanas ietvaros. Latvija atbalsta atvērtu un elastīgu pieeju Eiropas Savienības atveseļošanas instrumenta izmantošanai Apvārsnis Eiropa programmā, ņemot vērā nepieciešamību risināt Covid-19 krīzes ekonomisko un sociālo ietekmi.

Attiecībā uz noteikumiem par sinerģiju ar citām ES finansēšanas programmām, Latvija atbalsta panākto vienošanos par noteikumu saskaņotību ar Kopīgo noteikumu regulas (KNR) nosacījumiem, kas atļauj struktūrfondu izmantošanu Izcilības zīmoga projektu finansēšanā, Eiropas partnerību līdzfinansēšanā, kā arī iespēju brīvprātīgi pārcelt finansējumu uz centralizētajām ES programmām, lai atvieglotu projektu ieviešanu, ņemot vērā, ka abas regulas paredz šāda finansējuma izmantošanu tikai konkrētās dalībvalsts projektu finansēšanai, un mehānismu kā neizmantotais finansējums pārskaitāms atpakaļ dalībvalstij.

Attiecībā uz trešo valstu dalību programmā Apvārsnis Eiropa, Latvija atbalsta iespēju trešajām valstīm piedalīties programmā atbilstoši Regulas priekšlikumam. Attiecībā uz augsta ienākuma valstu dalību programmā Apvārsnis Eiropa Latvija uzskata , ka tai jābalstās uz racionālu līdzekļu izlietojumu, t.i. šīs valstis pilnībā sedz savu dalībnieku dalības izmaksas programmā Apvārsnis Eiropa un piedalās adekvātā administratīvo izdevumu nosegšanā, kā arī, kur iespējams, nodrošina ES zinātniekiem savstarpīguma principu.

Attiecībā uz tādu ES juridisko personu dalības nosacījumiem programmā, kuras atrodas tiešā vai netiešā tādu trešo valstu vai to juridisko personu kontrolē, kuras nav asociētas ar programmu Apvārsnis Eiropa, Latvija atbalsta prezidentvalsts priekšlikumu, kas ir līdzsvarots un ņem vērā nostādnes, kādas tika pieņemtas Eiropadomes ārkārtas sanāksmes 2020.gada 21.jūlija secinājumos.

Latvija atbalsta Regulas priekšlikumu attiecībā uz Apvārsnis Eiropa budžeta iekšējo sadalījumu (risinājumu a un b): 1) proporcionālo budžeta samazinājumu Apvārsnis Eiropa programmas elementiem, ņemot vērā daudzgadu budžeta shēmā noteikto kopīgo samazinājumu salīdzinājumā ar Eiropas Komisijas 2020.gada 4.jūnija grozītu priekšlikumu; 2) ņemot vērā, ka daļējā vispārējā pieejā un kopīgajā izpratnē ar Eiropas Parlamentu ir panākta vienošanās par 3,3% no kopējā Apvārsnis Eiropa budžeta novirzīšanu “Dalības paplašināšanas un izcilības izplatīšanas” sadaļai. Latvija var atbalstīt ierobežotu atkāpi no proporcionālā samazinājuma pieejas, atbalstot mērenu palielinājumu 200 000 000 EUR apmērā Marijas Sklodovskas-Kirī vārdā nosauktajām darbībām (MSCA), ko atspoguļotu līdzvērtīgs ierobežots budžeta samazinājums Eiropas Inovācijas padomei (EIC), ja to atbalstītu kvalificēts dalībvalstu vairākums.

1. **Lēmums par īpašās programmas izveidi, ieviešot Apvārsnis Eiropa – vispārējā pieejas pieņemšana**

Lēmums ir papildināts ar jaunu 4a pantu “Eiropas Savienības Atveseļošanas instrumenta resursi”, kas atspoguļo Regulas 9a pantu un Eiropas Savienības Atveseļošanas instrumenta izmantošanas nosacījumus, uzsverot, ka finansējumu piešķir tikai darbībām, kas vērstas uz to, lai novērstu Covid-19 pandēmijas sekas, jo īpaši tās ekonomisko un sociālo ietekmi.

**Latvijas pozīcija**

Latvija atbalsta Lēmuma papildinājumu – atvērtu un elastīgu pieeju Eiropas Savienības atveseļošanas instrumenta izmantošanai Apvārsnis Eiropa programmā, ņemot vērā nepieciešamību risināt Covid-19 krīzes ekonomisko un sociālo ietekmi.

**Latvijas delegācija:**

Delegācijas vadītāja: **Alise Balode**, vēstniece, Latvijas Republikas pastāvīgā pārstāvja Eiropas Savienībā vietniece;

Delegācijas dalībnieki: **Lauma Sīka**, Izglītības un zinātnes ministrijas nozares padomniece (zinātnes un kosmosa jautājumi)

Izglītības un zinātnes ministre Ilga Šuplinska

Vizē: valsts sekretāre Līga Lejiņa

Lauma Sīka, padomniece

lauma.Sika@mfa.gov.lv;

K.Karolis

kaspars.karolis@izm.gov.lv

J.Paiders

janis.paiders@izm.gov.lv